« Amañ, er "Mission Locale" hag er "Point Information Jeunesse" e vez resevet 1.000 den yaouank bep bloaz, kement hag e Gwened ! » War ar maez emaomp koulskoude. Ha kalz nebeutoc'h a dud yaouank a zo o chom e Pondi eget e Gwened. Met pa vez lakaet ar gaoz war diaesterioù ar re yaouank e vezer atav o soñjal 'ba re o chom e kêr. Ha disoñjet ar re all. Tud didrousoc'h marteze... « Tud a bep seurt a vez gwelet ganeomp : tud dilabour, studierien, ijinourien, tud gant diplomoù ha tud hep diplomoù... Tud a bep oad; etre 16 ha 25 bloaz. Dont a reont da c'houlen sikour ha kuzulioù war bep seurt tachennoù : labour, stummadurioù, yec'hed, lojeris... ». Dont a reont da c'houlen sikour. Ha da glask unan bennak prest da selaou anezho. « Lod a deu da c'houlenn sikour da gaout labour. Met n'omp ket an ANPE. Gellout a reomp sikour da skrivañ ul lizher pe d'ober ur CV. Met un diforc'h bras a zo: amañ e vez klasket skoazellañ ar re yaouank en un doare hollek, ha klask gouzout penaos emañ kont er skol, gant o yec'hed, gant o familh ma'z eus ezhomm. Klasket e vez heuliañ ar re yaouank e-pad daou, tri, pe bevar bloaz, hervez o raktresoù : tapout ur c'honkour evit kavout ur vicher, da skouer. Pe n'eus ket pell c'hoazh, hon eus paeet dek kentel en ur skol vleniañ d'ur plac'h he doa ezhomm ar vad-da-gas-kar ("permis") evit mont da labourat tro-dro d'ar re gozh war ar maez. Ar re o deus poan da gavout ul lojeris a c'heller sikour ivez, gant al "Locapass" pe ar "Fonds de Solidarité Logement".  Ur savadur nevez evit degemer kant studier a zo bet savet, nevez zo, e Pondi. Aesoc'h e vo dezho bremañ !».